b'\n_START_ARTICLE_\nPitbulterjeras\n_START_SECTION_\nKilm\xc4\x97\n_START_PARAGRAPH_\nXIX am\xc5\xbeiuje Anglijoje, bandant i\xc5\xa1veisti kovinius \xc5\xa1unis, prad\xc4\x97ta poruoti buldogus su terjerais. To rezultatas - \xc5\xa1unys, pasi\xc5\xbeymintys j\xc4\x97ga, dr\xc4\x85sa ir \xc5\xa1velnumu artimiesiems. Imigrantai pasi\xc4\x97m\xc4\x97 \xc5\xa1iuos buldog\xc5\xb3 ir terjer\xc5\xb3 mi\xc5\xa1r\xc5\xabnus \xc4\xaf JAV. Amerikie\xc4\x8di\xc5\xb3 pitbulterjer\xc5\xb3 talentai neliko nepasteb\xc4\x97ti fermeri\xc5\xb3 ir ran\xc4\x8d\xc5\xb3 savinink\xc5\xb3, kurie naudojo \xc5\xa1iuo \xc5\xa1unis pusiau laukini\xc5\xb3 galvij\xc5\xb3 ir meit\xc4\x97li\xc5\xb3 gaudymui, med\xc5\xbeioklei, galvij\xc5\xb3 varymui ir, \xc5\xbeinoma, kaip \xc5\xa1eimos kompanionus. Taip pat jie auginti ir kovoms. _NEWLINE_Tai buvo labai populiar\xc5\xabs \xc5\xa1unys, vaizduoti plakatuose, reklamose ir vaidin\xc4\x99 filmuose. _NEWLINE_1898 m. \xc4\xafkurtas United Kennel Club (UKC, antrasis pagal dyd\xc4\xaf \xc5\xa1un\xc5\xb3 klubas JAV \xc5\xa1iais laikais), tada patvirtintas veisl\xc4\x97s standartas. 1909 metais \xc4\xafkurta American Dog Breeders Association (ADBA), dar viena organizacija, parengusi pitbulterjer\xc5\xb3 standart\xc4\x85. Abi organizacijos gyvuoja ir \xc5\xa1iais laikais, ta\xc4\x8diau j\xc5\xb3 parengti standartai \xc5\xa1iek tiek skiriasi. Oficialiajame Amerikos kinolog\xc5\xb3 klube AKC pitbulterjerai u\xc5\xberegistruoti amerikie\xc4\x8di\xc5\xb3 Staford\xc5\xa1yro terjer\xc5\xb3 vardu ir nuo tada veisl\xc4\x97s atsiskyr\xc4\x97.\n_START_SECTION_\nI\xc5\xa1vaizda\n_START_PARAGRAPH_\nAmerikie\xc4\x8di\xc5\xb3 pitbulterjeras vidutinio dyd\xc5\xbeio, tvirtas, liesokas, ry\xc5\xa1kiais, apibr\xc4\x97\xc5\xbetais raumenimis. Kailis trumpas, blizgantis. Ausys b\xc5\xabna apkarpytos arba neapkarpytos. Priimtinos visos kailio spalvos. Priimtinos nosies spalvos - juoda, m\xc4\x97lyna, \xc5\xa1okolado ir raudona.\n_START_SECTION_\nElgesys ir charakteris\n_START_PARAGRAPH_\nAuginami kaip kompanionai ir sportiniai \xc5\xa1unys. Visi\xc5\xa1kai netinka apsaugai.  _NEWLINE_\xc5\xa0veln\xc5\xabs su artimaisiais, labai d\xc5\xbeiug\xc5\xabs, pasitiki savimi, domisi aplinka. Galima agresija \xc5\xa1unims ar kitiems gyv\xc5\xabnams, ta\xc4\x8diau skirting\xc5\xb3 individ\xc5\xb3 ji skirtingo laipsnio. Agresija \xc5\xbemogui negalima, j\xc4\x85 (kaip ir baim\xc4\x99) parod\xc4\x99 \xc5\xa1unys neturi b\xc5\xabti veisiami.'